ปัจจัยความเสี่ยง

บริษัทฯมีการประเมินความเสี่ยงเบื้องต้นโดยคณะกรรมการบริหารของบริษัทฯ
และได้จัดตั้งคณะกรรมการบริหารความเสี่ยงและความต่อเนื่องทางธุรกิจ
เพื่อตรวจสอบและวิเคราะห์ผลกระทบต่างๆที่อาจจะเกิดขึ้นในอนาคตทั้งในระยะสั้นและระยะยาว
อีกทั้งยังได้ออกมาตรการการควบคุมความเสี่ยงเพื่อที่จะลดอัตราความเสี่ยงในหัวข้อต่างๆดังนี้

1.  ความเสี่ยงที่เกิดขึ้นจากภัยธรรมชาติ : ในปี 2554 ที่ผ่านมาอย่างที่ทราบกันดีนั้น
    ประเทศไทยได้เกิดอุทกภัยครั้งใหญ่ที่สุดในประวัติศาสตร์ครั้งหนึ่ง
    ซึ่งคิดเป็นมูลค่าความเสียหายหลายหมื่นล้านบาท พื้นที่กว่าร้อยละ 17 ของประเทศจมอยู่ใต้น้ำ
    และในส่วนของทางบริษัทฯเองก็ได้รับผลกระทบจากน้ำท่วมครั้งนี้ด้วย ทั้งหมดคิดเป็น 12
    สาขาที่ต้องปิดลงเป็นเวลากว่า 2 สัปดาห์
    ทำให้ยอดขายของภาคกลางลดลงจากปีก่อนอย่างเห็นได้ชัด ในส่วนของความเสียหายของสินค้า
    รวมทั้งสิ้นเป็นจำนวนเงิน 7.0 ล้านบาท เนื่องจากกระเบื้องเป็นผลิตภัณฑ์ที่สามารถอยู่ในน้ำได้
    ตัวกระเบื้องเองจึงไม่เสียหาย ส่วนใหญ่จะเป็นกล่องกระดาษที่ถูกน้ำกัดเซาะไป
    และไม้พาเลทที่จมน้ำเกิดชำรุดอ่อนตัวไม่สามารถรองรับน้ำหนักกระเบื้อง
    รวมทั้งอุปกรณ์เครื่องมือ เช่น Handlift ,ประตูห้องพักพนักงาน เป็นต้น ถึงอย่างไรก็ตาม
    ทางบริษัทฯได้ทำประกันภัยในส่วนของสินค้าคงคลังทุกสาขาไว้
    จึงทำให้สามารถรับชำระส่วนที่เสียหายได้ทั้งหมด
    ส่วนยอดขายที่ลดลงนั้นเป็นเรื่องที่ประเมินความเสียหายได้ยาก
    แต่เนื่องจากทางบริษัทฯมีจุดขายครอบคลุมทั่วประเทศ
    จึงทำให้ไม่สูญเสียโอกาสในการขายทั้งหมด
    อีกทั้งยังสามารถปรับเปลี่ยนกลยุทธ์ทำให้ผลักดันยอดขายโดยรวมเพิ่มจากปีก่อนได้

1.  ความเสี่ยงจากราคาต้นทุนพลังงาน: แก๊สธรรมชาติในปี 2554 ได้ปรับตัวขึ้นเฉลี่ยร้อยละ 23
    จากปีก่อน ซึ่งสูงกว่าที่ทางบริษัทฯได้ประเมินไว้เมื่อต้นปีที่ร้อยละ 14 และในปี 2555
    ทางปตท.ได้ประเมินไว้ว่าราคาแก๊สธรรมชาติจะยังคงสูงขึ้นต่อเนื่องอีกร้อยละ 5
    แต่ทางบริษัทก็ไม่ได้นิ่งนอนใจแต่อย่างใดและได้ประเมินว่าค่าแก๊สธรรมชาติจะขึ้นอีกร้อยละ 14
    เฉลี่ยทั้งปี อีกทั้งในส่วนของการผลิตเอง ได้มีการปรับปรุงส่วนผสมของวัตถุดิบอย่างต่อเนื่อง
    ซึ่งในปีนี้ทางบริษัทฯได้ปรับส่วนผสมที่เรียกได้ว่าเป็นรุ่นที่ 4
    ที่ทำให้การใช้สารเคมีบางตัวที่มีราคาแพงลดลงและยังช่วยให้สามารถลดอุณหภูมิในเตาเผาได้อีกด้วย
    และทางบริษัทฯยังมุ่งที่จะพัฒนาต่อเพื่อที่จะลดการใช้แก๊สธรรมชาติ หรือส่วนผสมรุ่นที่ 5
    เพื่อที่จะลดความเสี่ยงจากราคาต้นทุนแก๊สธรรมชาติอีกต่อไป

2.  ความเสี่ยงจากนโยบายทางภาครัฐบาล:
    ในประเทศไทยนั้นการเปลี่ยนแปลงทางการเมืองอยู่ในยุคที่ผันผวนและมีความเสี่ยงสูง
    โดยเฉพาะนโยบายของทางพรรคต่างๆที่นำมาใช้ในการหาเสียง
    ซึ่งค่อนข้างที่จะมุ่งตรงไปที่การหาเสียงมากกว่าที่จะช่วยพัฒนาประเทศ
    ส่วนใหญ่แล้วจะไม่ถูกพิจารณาอย่างรอบคอบและขาดความเข้าใจในธรรมชาติของธุรกิจ
    แต่เนื่องจากทางบริษัทฯนั้นเป็นธุรกิจที่มีความคล่องตัวต่อสภาวะต่างๆ
    สามารถปรับเปลี่ยนแผนงานโดยคณะผู้บริหารที่มีประสบการณ์และความสามารถซึ่งได้ผ่านการปฏิบัติงานในภาวะฝืดเคืองในยุคก่อนๆมาแล้ว
    ทำให้บริษัทฯสามารถยืนอยู่ได้ด้วยตัวเอง ถึงแม้ว่านโยบายของรัฐบาลจะกระทบต่อต้นทุนต่างๆ

3.  ความเสี่ยงจากอุบัติเหตุและความต่อเนื่องในธุรกิจ: ในปี 2554
    ทางบริษัทฯได้ศึกษาในเรื่องของความต่อเนื่องในธุรกิจ
    หลักการคือเมื่อเกิดอุบัติเหตุหรือสิ่งที่ไม่คาดคิดแล้ว
    ทำอย่างไรให้บริษัทฯกลับมาสู่สภาวะปกติให้รวดเร็วที่สุด
    ทางคณะกรรมการบริหารได้ลงพื้นที่หน้างานจริงเพื่อตรวจสอบสิ่งที่อาจจะเกิดขึ้น (what-if
    analysis) และได้เตรียมแผนงานรองรับและสำรองต่างๆ
    เช่นการจัดทำสถานที่ปฏิบัติงานสำรอง หรือ Disaster Recovery Site
    และการสำรองอุปกรณ์เครื่องจักรและคอมพิวเตอร์ต่างๆให้มีการเปลี่ยนอัตโนมัติเมื่อขัดข้อง

4.  ความเสี่ยงจากค่าแรง:
    รัฐบาลได้ประกาศขึ้นค่าแรงขั้นต่ำซึ่งแน่นอนว่าจะส่งผลกระทบกับต้นทุนวัตถุดิบต่างๆ
    และปัญหาการจ้างงานโดยเฉพาะทางด้านขนส่ง ซึ่งในส่วนของต้นทุนวัตถุดิบ
    ทางบริษัทฯได้มีการพัฒนาอย่างต่อเนื่องที่จะปรับเปลี่ยนวัตถุดิบที่มีราคาถูกกว่ามาใช้
    ส่วนในด้านขนส่งนั้น ได้มีการจัดหาแรงงานขนกระเบื้องชั่วคราวที่สาขาทั่วประเทศ
    โดยใช้คนท้องถิ่น และเป็นการจ้างชั่วคราว ซึ่งสามารถทำให้การขนส่งเป็นไปได้รวดเร็วขึ้น
    อีกทั้งยังสามารถทำให้รถบรรทุกหมุนเวียนมารับสินค้าที่โรงงานได้เร็วขึ้นอีกด้วย

ปัจจัยความเสี่ยงเหล่านี้เป็นส่วนสำคัญของบริษัทฯและทางคณะกรรมการบริหารความเสี่ยงยังคงศึกษาในเรื่องของความเสี่ยงส่วนอื่นๆอย่างรอบคอบและต่อเนื่อง
เพื่อที่จะให้ทางลูกค้า, คู่ค้า, นักลงทุน และพนักงาน ได้มีความเชื่อมั่นต่อบริษัทฯอย่างมั่นคง